**

Številka: 0110-12/2024-3

Nova Gorica, 11. december 2024

**Z A P I S N I K**

6. izredne seje Mestnega sveta Mestne občine Nova Gorica, ki je bila 11. decembra 2024 v veliki dvorani Mestne občine Nova Gorica, s pričetkom ob 16.30.

Sejo je vodil Samo Turel, župan.

Zapisnik je vodil Miran Ljucovič, vodja Službe za mestni svet in krajevne skupnosti.

**Samo Turel, župan:**

Spoštovane svetnice in svetniki vseh treh občinskih svetov. Dobrodošli v sejni dvorani Mestne občine Nova Gorica na skupni seji vseh treh občinskih svetov. Najprej še ena tehnična informacija. Današnja seja bo potekala v slovenskem in italijanskem jeziku. Za vami, pri pultu, so na voljo tudi slušalke za simultani prevod, če bi kdo to potreboval.

 Predlagam, da kar začnemo, in najprej najtopleje pozdravljam župana Občine Gorica, Rodolfa Ziberno, in župana Občine Šempeter – Vrtojba, mag. Milana Turka, in seveda vse vas, svetnice in svetnike, vsi, ki ste danes tu prisotni, hkrati tudi predstavnike Zavoda GO! 2025 in Evropskega združenja za teritorialno sodelovanje.

Ker je to, vsaj kar se tiče Mestne občine Nova Gorica, izredna seja mestnega sveta, se bom bolj za naše potrebe držal enega protokola, tako kot je to pri nas običaj. Naj povem, da bo po seji sestavljen tudi en krajši zapisnik tega, kaj se je danes tu dogajalo. Seja je po spletu v živo predvajana tudi zainteresirani javnosti. In še, kar se tiče tehničnega dela zaradi zagotovitve prevajanja in zato, da bo seja tekla čimbolj gladko, v kolikor bi po predstavitvi kdo želel razpravljati ali pa karkoli povedati, ga lepo prosim, da pride h govorniškemu pultu, zato da ga bomo preko ozvočenja vsi slišali in da bodo hkrati tudi prevajalci, ki se jim že vnaprej zahvaljujem za njihov prispevek k tej seji, imeli možnost, kar bo povedano, prevesti.

 Torej, za današnjo sejo je bila z dnevnim redom predlagana ena točka.

Odsotnost so, kar se tiče svetnic in svetnikov Mestnega sveta Mestne občine Nova Gorica, opravičili 2 svetnika, in sicer Mišel Mitrovič in Sandi Vrabec. Ugotavljam, da je, kar se tiče svetnic in svetnikov Mestne občine Nova Gorica, prisotnih 23 svetnic oziroma svetnikov, s čimer je seja sklepčna oziroma, po zadnji informaciji, 25.

**Od 32 svetnikov je bilo na seji prisotnih 28 svetnikov, in sicer:**

Miha Bitežnik, Ljubka Čargo, Gabrijel Fišer, Tanja Gregorič, Ana Gulič, Anton Harej, Tomaž Horvat, Gregor Humar, Stjepan Pavusa, Barbara Kante, Matija Kogoj – Beni, Petra Kokoravec, Tina Krog, Erika Lojk, Boža Mozetič, Oton Mozetič, Damjana Pavlica, Andrej Pelicon, Alan Pertovt. Erika Podgornik Rijavec, Neđat Šalja, Andrej Šušmelj, Marko Tribušon, Dragica Vidmar, Tanja Vončina, Marjan Zahar, mag. Elena Zavadlav Ušaj, Lara Žnidarčič.

Za overitelja zapisnika sta bila predlagana svetnika:

* Damjana Pavlica in
* Andrej Pelicon.

**Samo Turel, župan:**

Glasujemo. Kdo je za. Kar z dvigom rok.

**Od 28 svetnikov jih je 28 glasovalo za.**

ZA so glasovali: Miha Bitežnik, Ljubka Čargo, Gabrijel Fišer, Tanja Gregorič, Ana Gulič, Anton Harej, Tomaž Horvat, Gregor Humar, Stjepan Pavusa, Barbara Kante, Matija Kogoj – Beni, Petra Kokoravec, Tina Krog, Erika Lojk, Boža Mozetič, Oton Mozetič, Damjana Pavlica, Andrej Pelicon, Alan Pertovt. Erika Podgornik Rijavec, Neđat Šalja, Andrej Šušmelj, Marko Tribušon, Dragica Vidmar, Tanja Vončina, Marjan Zahar, mag. Elena Zavadlav Ušaj, Lara Žnidarčič.

**Predlog je bil soglasno sprejet.**

**Samo Turel, župan:**

Prehajamo na naslednjo točko, in sicer na določitev dnevnega reda. Predlog dnevnega reda ste prejeli. Dajem predlog dnevnega reda v razpravo. A bi želel kdo o dnevnem redu razpravljati? Če ne, potem predlagam, da o dnevnem redu glasujemo. Kdo je za predlagani dnevni red?

**Od 28 svetnikov jih je 28 glasovalo za.**

ZA so glasovali: Miha Bitežnik, Ljubka Čargo, Gabrijel Fišer, Tanja Gregorič, Ana Gulič, Anton Harej, Tomaž Horvat, Gregor Humar, Stjepan Pavusa, Barbara Kante, Matija Kogoj – Beni, Petra Kokoravec, Tina Krog, Erika Lojk, Boža Mozetič, Oton Mozetič, Damjana Pavlica, Andrej Pelicon, Alan Pertovt. Erika Podgornik Rijavec, Neđat Šalja, Andrej Šušmelj, Marko Tribušon, Dragica Vidmar, Tanja Vončina, Marjan Zahar, mag. Elena Zavadlav Ušaj, Lara Žnidarčič.

**Dnevni red je bil soglasno sprejet.**

Ugotavljam, da je bil sprejet naslednji **dnevni red:**

1. Predstavitev programa Evropske prestolnice kulture 2025 Nova Gorica – Gorica.

**Samo Turel, župan:**

Preden preidem na 1. točko dnevnega reda, in sicer na predstavitev programa Evropske prestolnice kulture 2025, bi besedo predal še svojima kolegoma. Najprej bom začel na desni. Besedo za uvodni pozdrav predajam županu Občine Gorica, g. Rodolfu Ziberni.

**Rodolfo Ziberna, župan Občine Gorica:**

Hvala, Samo. Lepo pozdravljam Milana in seveda lep pozdrav vsem vam.

 Lepo bi bilo, če bi nekega dne lahko glasovali vsi skupaj o kakšni temi, ne glede na to, kaj predpisi zaenkrat dovoljujejo. Da bi imeli temo, o kateri bi lahko vsi naši svetniki glasovali skupaj. Hvala za gostoljubje Mestni občini Nova Gorica. Kot dobro vemo, gre za enkratno priložnost, ki se je ponovila po sedmih letih. Namreč, zadnjič, ko smo se ravno tu dobili, je bilo to leta 2017, torej bistveno pred Evropsko prestolnico kulture in veliko pred vsemi tragedijami. Pri tem mislim na covid in tisoč težav, ki jih je celotno širše območje imelo v tem času. Hvala tudi svetnikom na slovenski strani. Sem se jim že zahvalil, ne vem, če se jim boš še ti, ampak da ne bo diplomatskih incidentov. Hvala vsem vam. Hvala tudi občinskim svetnikom iz Gorice.

 Verjemite mi, danes seveda bo govora o Evropski prestolnici kulture. Vendar pa bi želel poudariti, da smo se videli leta 2017, ko Evropske prestolnice kulture še ni bilo. A zaradi samega veselja oziroma navdušenja nad tem, da se občinski sveti med seboj dobivajo, da nastane prijateljstvo, da izmenjujemo dobre prakse ter izkušnje, je sodelovanje zgolj med inštitucijami oziroma osebami javnega prava, ki je sicer zelo pomembno seveda šteje, še pomembneje pa je, da se ne le spoznamo, temveč da vzpostavimo pravo prijateljstvo. To pa smo spodbujali, samo štirideset nas je, sedaj pa se mi zdi, da nas je nekoliko več. Danes nas je res veliko, saj se nam je pravkar pridružilo veliko svetnikov.

 No, še čisto na koncu, da ne bom kasneje posegal, ker je potem predviden dnevni red in boste spregovorili predstavniki Zavoda Go! 2025, EZTS in tako naprej, naj samo še nekaj povem. Na kateremkoli koncu sveta je pravilo, da je pri organizaciji vedno piramidna struktura, od spodaj navzgor. Politična ali drugačna področja so tako urejena, da je vodstvo vedno na vrhu in potem gre navzdol z odgovornostmi in pooblastili. Mi pa smo uspeli tudi to obrniti na glavo. Imamo pomembne deležnike, ki med seboj sodelujejo. Ko so nam rekli, da je to nemogoč izziv in da se tega ne da doseči, smo dokazali nasprotno. Zahvaljujem se Zavodu Go! 2025 , EZTS-ju, obema občinama, njihovim službam, Republiki Sloveniji, deželi ter drugim, ki sodelujejo na italijanski strani. V tem kontekstu je posredovanje oziroma sodelovanje županov zastavljeno tako, da morajo stopiti korak nazaj glede na svojo siceršnjo organiziranost. Vemo, da ima Evropska komisija v zvezi s tem določene zahteve. Osebni odnosi med vsemi tremi župani, naše dnevno sodelovanje in prijateljstvo, ki se je razširilo na številne pripadnike v upravi, so omogočili, da pri vseh zapletih, ki nastajajo, saj veste, v vsaki družini so težave, zapleti, tako kot v podjetju, trgovini in restavraciji, kjerkoli lahko prihaja do zapletov, ampak da se na tak način dobivamo in hitro rešujemo težave, je seveda zelo pomembno. Še enkrat se zahvaljujem vsem vam, EZTS-ju, Zavodu Go! 2025, ki nas bodo navdušili s posebnimi efekti in učinki. Presenečeni smo že. No, Stojan bi rekel, da če povem preveč, da bom vse pokvaril in opisal že sam. Zato ne bom razkrival preveč. Naj še enkrat poudarim, tudi če bi šlo še tako slabo, bomo zmagali. Zmaga je danes že v tem, da smo nekaj dni pred tem velikim in pomembnim izzivom, pa smo že zmagovalci. Nova Gorica in Gorica sta skupaj Evropska prestolnica kulture. Hvala.

**Samo Turel, župan:**

Hvala, Rudi. Sedaj pa za uvodno pozdravno besedo, pravzaprav pozdrav, besedo predajam še županu Občine Šempeter – Vrtojba, Milanu Turku.

**Milan Turk, župan Občine Šempeter – Vrtojba:**

Hvala, spoštovana kolega, župana Mestne občine Nova Gorica in Občine Gorica, spoštovani članice in člani občinskih svetov vseh treh občin, ki smo se danes tukaj, v Novi Gorici zbrali.

 Tudi sam bi se najprej prav lepo zahvalil Mestni občini Nova Gorica za organizacijo tega dogodka. Pred leti smo se že enkrat skupaj zbrali v Novi Gorici, sicer mislim, da takrat v dvorani Perle, ampak tudi tukaj nam bo gotovo prijetno. Predvsem pa si bomo z zanimanjem ogledali to, kar nam bodo predstavili tako predstavniki zavoda, ki bo v glavnem organiziral dogodke v letu, ko bosta sosednji občini, Mestna občina Nova Gorica in Občina Gorica, skupaj Evropska prestolnica kulture. Mi, sosednje občine, to še s posebnim zanimanjem gledamo, ker nismo toliko vsakodnevno vpeti v dogajanje, in seveda nam kakšna informacija tudi manjka. Gotovo pa želimo, da bi to leto bilo za vse na tem območju, tudi širše, ne samo za Mestno občino Nova Gorica in Občino Gorica, ampak za širše Goriško območje, pomembno prelomno leto tako na področju kulture kot tudi morda na področju turizma in vsega drugega. Ena izmed stvari, ki je gotovo pomembna za nas vse, je sodelovanje med obmejnimi območji. Takih obmejnih območij je v Evropi še veliko, tudi območij, ki so bila skozi zgodovino zaznamovana s takimi ali drugačnimi tragedijami. Danes pa nam Evropska unija pravzaprav omogoča varnost, omogoča nam tudi sožitje, omogoča nam tudi, da se, tako kot narodi ali pa tudi kot mesta, izpolnimo v vsem tistem, za kar smo sposobni in kar znamo. Verjamem, da bosta tudi Nova Gorica in Gorica znali pokazati Evropi, da sta primerni za Evropsko prestolnico, in da se bodo dogodki, ki se bodo tukaj dogajali, pa tudi kar se bo infrastrukture, namenjene kulturi in drugim stvarem, uredilo, še za dosti let vtisnilo v naše spomine, česar si vsi želimo. Hvala lepa.

**Samo Turel, župan:**

Hvala, Milan. Sedaj pa predlagam, da preidemo na prvo in edino točko dnevnega reda.

1. ***točka dnevnega reda***

***Predstavitev programa Evropske prestolnice kulture 2025 Nova Gorica – Gorica.***

**Samo Turel, župan:**

Predstavitev bodo pravzaprav opravili direktorica Javnega zavoda GO! 2025, Mia Lorbek, programski vodja, Stojan Pelko, umetniška svetovalka in režiserka, Neda Rusjan Bric ter direktorica Evropskega združenja za teritorialno sodelovanje.

 Najprej besedo dajem Mii za kratek uvod, potem pa se bodo brez posebne napovedi zvrstili vsi ostali govorci. Predlagam, da jih poslušamo, da vidimo, kaj nas v letu 2025 čaka, in potem po zaključku predstavitve odpremo še razpravo. Mia, izvoli.

**Poročevalka: Mia Lorbek, direktorica Javnega zavoda GO! 2025:**

Hvala, gospod župan. Dobrodošli na današnji dan, poln ponosa na avtentično produkcijo našega brezmejnega prostora, ki je pravzaprav lasten samo nam in je produkt trdega in intenzivnega dela obeh občin in večjih organizacij. Danes že lahko rečemo, da naš slogan »Gremo brezmejno« oziroma »Go Borderless« pozitivno vpliva na našo identiteto. Če ste opazili, se številni dogodki, predstave in tudi pogovori začenjajo s ponosom: »Mi smo brezmejni.«

Do slavnostne otvoritve nas loči samo še 59 dni, ko se bo začelo naše kulturno popotovanje in ko bosta pravzaprav prvič v zgodovini dve mesti v dveh državah postali ena prestolnica kulture z enim nazivom. A pri nas seveda ne gre samo za naziv. Gre za priznanje našega delovanja, našega simbola vrednot in tudi tega, da je kultura lahko tista, ki ni le ogledalo ali pa popestritev dogajanja, ampak je lahko tista, ki povezuje in ki gradi.

V našem primeru tudi dobesedno, saj smo ena izmed najbolj uspešnih prestolnic na področju infrastrukture. Uspelo nam je zgraditi, obema mestoma, državi in regiji, 90 % vse infrastrukture, ki je bila predvidena v prijavni knjigi. Še več, dodali smo nekaj dodatnih projektov. Tako na čezmejnem pasu, ki je bil prej degradiran, nastaja popolnoma nova kulturna cona, cona Evropske prestolnice kulture.

To ni zgolj opeka ali cement, kot bi kdo rekel, to so novi prostori, ki jih kulturna produkcija, kulturni projekti, ki bodo nastali skozi Evropsko prestolnico kulture, nujno potrebujejo, saj vemo, da je teh prostorov v našem čezmejnem prostoru doslej primanjkovalo. Hvala torej županom, hvala tudi državi in regiji, da so kulturi pravzaprav omogočili nov dom, nam vsem pa neko skupno točko, kamor bomo s ponosom pripeljali tudi tuje goste in turiste, da jim bomo pokazali naši obe mesti.

Pripravljeni smo. Štirinajst dni nazaj smo že prevzeli kulturno štafeto ali pa kulturni ogenj v Bad Ischlu. Ministri za kulturo so nas tradicionalno in zelo uspešno predstavili v Bruslju. Čaka nas še Rim, München, Dunaj in Ljubljana, kjer bomo zadnjič predstavili še delčke naše zanimive brezmejne zgodbe in tudi naše brezmejne destinacije.

Slogan »Gremo brezmejno« pa napaja tudi ostalo kulturno, športno, kulinarično in drugo produkcijo. Dokaz tega je tudi to, da se ob približno 400 dogodkih uradnega programa pripravlja vsaj še enkrat toliko ali več spremljevalnih programov. Tako nam recimo programi GO! 2025 in prijatelji ponujajo vse od množičnih koncertov svetovno znanih glasbenikov, kot so Thirty Seconds to Mars, Måneskin ali Sting, na eni strani, na drugi strani pa dogodke ljubiteljske kulture, ki vsi dopolnjujejo uradni program, ga bogatijo in promovirajo tudi širše izven mest in tudi širše od ideje, kot je bila zamišljena na začetku.

Pa začnimo pri uradnem programu, zaradi katerega smo pravzaprav danes tukaj, saj nikoli ni odveč spomniti, da je prav naša prijavna knjiga s sloganom »Gremo brezmejno« oziroma »Go Borderless«, ki so jo zapisale ekipe pod taktirko ustvarjalk Nede Rusjan Bric in tudi Vesne Humar, ki nam še danes ogromno pomaga pri projektu. Pravzaprav nam je ta knjiga dala naziv, zaradi katerega je to danes preraslo, kot pogosto rečemo, v točko 0, ki bo pomenila nov zagon za celotno območje.

K predstavitvi uradnega programa najprej vabim našega programskega direktorja Stojana Pelka, nato pa še Nedo Rusjan Bric, ki je danes tudi režiserka otvoritvene slovesnosti.

**Poročevalec: Stojan Pelko, programski direktor:**

Hvala, Mia, spoštovani župani, spoštovane svetnice in svetniki.

Veseli smo, da smo spet doma. Naj pojasnim, zakaj. Pred točno 50 dnevi sta oba župana zarisala prve konture programa na eni novinarski konferenci z našo direktorico v Xcentru. Potem se je tale naša vrsta dobesedno odpravila na turnejo. Bili smo v Ljubljani, Bad Ischlu, Bruslju, Berlinu, sinoči v Gorici in nocoj tukaj. Zato boste videli, da smo za nekatere stvari že zelo uigrani, ker dejansko smo kot en bend, ki hodi naokrog. Ampak ko rečem doma, je pomembno poudariti, da nas pozicija našega zavoda, saj so se ravno v tem mestnem svetu sprejemale vse ključne odločitve, tako glede programa kot glede financ. Zato smo tukaj res doma. Moja naloga danes je v slabih desetih minutah povzeti osnovne konture programa. To je zelo težko, ker ga je zelo veliko, pa vendar bom pohitel. Zadnje čase začenjam prezentacijo vedno s tema dvema obrazoma. Ker nista več samo Michal in Nastja, katerega MN Dance Company dolguje imeni, ampak je to danes mednarodna plesna skupina, ki je zato, da se je formirala, poiskala med 500 evropskimi plesalci najboljše, jih zlistala na 50 in na koncu izbrala 4 najboljše. Danes vemo, da bodo 3. julija prihodnje leto nastopili v Solkanskem kamnolomu z »performansom« Brezmejno telo in vedno radi poudarimo, da danes vemo, da jih Ministrstvo za kulturo Republike Slovenije uvršča v enega od stebrov prihodnjega nacionalnega centra za sodobni ples. Kar pomeni, da je nekaj, kar je nastalo tukaj, na Goriškem, seglo čez mejo skozi »Visavi« festival, nekatere od premier so uprizorili ravno v okviru čezmejnega »Visavi« festivala in iz tega, kar počnejo tukaj, so pritegnili evropsko javnost, ki se bo že aprila prihodnje leto za mrežo sodobnega plesa Aerowaves znašla v Gorici in Novi Gorici. Začenjamo s tem, ker je to zgled, kar Evropska prestolnica naredi. Omogoči lokalnim ustvarjalcem, da se institucionalizirajo, da se okrepijo, da sežejo čez mejo in da postanejo evropsko relevantni. Nekaj takega ni bilo treba delati Tomiju Janežiču, ker je že uveljavljen. Zato pa se je spomnil dvanajstih let svojega otroštva, ki jih je preživel v Novi Gorici, in iz tega naredil dvanajst predstav, ki bodo tvorile dodekalogijo prihodnje leto. Vsako leto ena predstava. Ampak ne bo začel z nule. Tri predstave je že naredil. V Temišvaru, ki je bil Evropska prestolnica leta 2023 je naredil eno, v Novem Sadu, ki je bil Evropska prestolnica leta 2022, je naredil drugo, in v Ukrajini, sredi vojne v Ivano-Frankivsku je naredil tretjo. Ko pride januarja v Gorico, bo začel s predstavo za enega človeka v prikolici, tukaj v SNG, potem pa bo zadeva rastla prek malega odra, velikega odra, amfiteatra, gostovanja v Ljubljani, do majske predstave na stadionu in potem vse do novega leta.

In zakaj z njim začenjam? Zato, ker je v enem intervjuju z madžarsko igralko svoje romunske predstave Tomi na tako jasen način povedal, zakaj mu gre v njegovi ustvarjalnosti, da so to v bistvu teme, ki so hkrati naše temeljne teme. Živimo v regiji, ki je dala dve vojni skozi, in ker so že Slovenci se nekoč borili v Ukrajini in Ukrajinci tukaj. In zato imamo kaj povedati, da se to ne ponovi. Živimo v krajih, kjer so nekateri kraji istega cesarstva oziroma države imeli del, so bili del enotnega teritorija, danes so to daleč nekje eksotični Ivano-Frankivsk, Stanislawow, Temišvar. Ves čas smo imeli opravka z mejami, in tisto, kar vedno Tomi doda, ravno zaradi tega mora iznajdevati tudi nove forme in formate umetniških disciplin. Vojna, enotno ozemlje, meja, umetniški formati. To je povzeto v sloganu »Gremo brezmejno«, »Go Borderless« v slovenščini rečemo Gremo brezmejno in ko so kolegice in kolegi pisali prijavno knjigo, so jih zložili v 4 velike stebre: Epicenter, Go Green, Go Sheer, Go Europe. Ko smo to pretvarjali v zgodbo leta 2025, se nam je v bistvu razprla zgodba tega teritorija Nove Gorice in Gorice. Imamo kaj povedati Evropi in svetu o vojni in miru, prvi steber. Znamo povedati, kaj se zgodi po vojni, da je treba ustvariti nekaj novega »Creazione del nuovo.« Vemo, kako se je čez mejo tihotapilo vse mogoče, od plošč, jeansa do idej. In vemo, da je edina možna prihodnost zelo zelena. Zadnjič v Ogleju sem rekel, da to morda niso stebri, ker če enega umakneš, se tempelj podre. Ampak so okna. Skozi ta štiri okna gledamo na program, ki se razvija, ma ne od leta 2020, ko so zmagali, ampak od leta 2016, ko so začeli s kandidaturo, in se razvija, ker je regija Furlanija - Julijska krajina dodala določene strateško pomembne projekte. Se razvija, ker sta dve državi skozi Interreg s »Small project fund« znali najti male, lokalne interese, da jih povežejo v veliko zgodbo. Moja naloga danes je pokazati za vsakega od teh štirih oken, pogledati skozi vsakega od teh štirih oken in pogledati, katere so tiste figure, za katere so nam že v Bruslju, Berlinu, Bad Ischlu rekli: »Pridemo, pridemo pogledat, ker vidimo, da nam ponujate neko veliko zgodbo.« Vojna in mir, najprej seveda pride na misel en avtor, ki je slovenski, ki je italijanski, ki je francoski. Od vseh nas. Zoran Mušič. Zakaj? Zato, ker je iz pričevanja, iz grozot druge svetovne vojne s parimi potezami narisal za celo stoletje in hkrati do konca stoletja tako intenzivno ustvarjal, da je praktično izgubil vid. Da so njegovi zadnji avtoportreti praktično avtoportreti slepca. In mi vsakemu od teh obdobij posvečamo posebno razstavo, zato gremo po regiji. Gremo v Dobrovo, Štanjel, Bukovico, Xcentru pokažemo del te zgodbe, gremo v Gorico in gremo vse do Bleda. Vedno pokažem to podobo, ki je v bistvu fascinantna, ker je tudi privatni kapital v Mušiču prepoznal tako vrednost, da ga je postavil v kontekst enega Wiliama Kentridge, enega Anselm Kiefer, in zato bo ta razstava na Bledu leta 2026 v fundaciji Lah del naše zgodbe. Ne samo zato, ker se bo dalo z vlakom odpeljati do tja in Transalpina nas bo povezala, ampak zato, ker bo Mušič sestavni del te zbirke. Če nam je Mušič govoril o drugi svetovni vojni, potem imamo o prvi svetovni vojni Pot miru. Praktično 500 km od Alp do Jadrana, zgodbe pomnikov, muzejev, kostnic, kjer se nahajajo tako nekdanji sorodniki nekdanjih žrtev, kot današnja mladina, ki se skozi to uči, tako v naravi kot v zgodovini. Maša Klavora je recimo obraz, ki za nas simbolizira ta proces, in po drugi strani nam je spet evropska razsežnost ali pa svetovna, če hočete ta, da se ta projekt, ki je naš projekt, trenutno prizadeva za vpis na UNESCO-vo nominacijo. In veste, da se na Unesco vpišeš samo, če imaš univerzalno vrednost. Torej imamo opravka v zvezi s tragedijo prve svetovne vojne z neko potjo spomina, ki ima univerzalno vrednost. Kako to soočiti, kako soočiti grozote prve in druge svetovne vojne z različne perspektive. Tako, da smo zgradili ali pa bolje obnovili evropsko platformo za interpretacijo 20. stoletja. Ta angleška kratica se v slovenščini reče tako, in veste, da ker je ni bilo mogoče zgraditi na Piazzi Transalpina, na Trgu Evrope, smo jo zamaknili nekoliko severneje, v skladišče. Vedno rečemo, da bomb ni treba razstavljati, ker smo jih že tam našli. Se spomnite vseh silnih akcij, bi rekel evakuacij celega območja, in nekatere od njih bodo postale artefakt prihodnjega muzeja. Ta muzej dobiva že zelo oprijemljivo podobo, pridobiva svojo vizualno podobo, predvsem dobiva pa vsebino. Na vsebini delajo nekdanja direktorica Muzeja novejše zgodovine Slovenije Kaja Širok, ampak dela tudi Alessandro Cattunar, veliko ime goriške zgodovinske misli, in oboji sodelujejo z e-storijo, kjer bodo prihodnje leto našli skupne točke.

Še več. Zakaj ga odpiramo 9. maja prihodnje leto? Zato, ker je 80 let konca druge svetovne vojne. In tega se ta dan spomnimo s premiero filma pomembne dokumentaristke iz teh krajev, Anje Medved, ki je spraševala danes starejše ljudi, kako so skozi otroške oči videli drugo svetovno vojno. Spraševala je Italijane in Slovence, Italijanke in Slovenke. In dokumentarni film je pričevanje o tem, kako podobno je včasih videti vojna skozi otroške oči. Prvi steber. Dodali bi mu lahko že aktualno Ungaretijevo razstavo, ki je že v Gorici, dodali bi mu lahko celo, bi rekel Pasolinijeve otroške spomine. Veliko stvari. Ampak to so okna, skozi katera gledamo. V stebru kreacije novega vedno začenjamo prezentacije z Edvardom Ravnikarjem. Ker kaj je boljši simbol stvaritve novega, kadar pridete na zeleno polje in morate zgraditi novo mesto. Ni veliko takih izkušenj v 20. stoletju, in vedno rečemo, niso vse pripeljale čisto do konca, nekatere ceste so ostale sredi travnika. Ampak tudi to je lahko izziv za naše umetniške kolektive. Recimo Monument iz Ljubljane, ki bo poskušal v prostoru Nove Gorice pokazati, kje katera vizija ni šla do konca. Po drugi strani bomo pa recimo s kolegom Blažem Kosovelom pokazali, kaj je pa ostalo od ruskih blokov, kaj je ostalo od te vizije, in spet Evropska razsežnost, prišli bodo iz drugih evropskih mest, novih mest 20. stoletja na oktobrsko konferenco. Spet je ta MN Dance Company zgodba nekaj, kar je unikatno, ampak ko to postavimo v kontekst z evropsko dimenzijo, postane še bolj univerzalno. Smo v poglavju ali pa v oknu »kreacija novega.« Novo lahko gradiš, včasih moraš pa za novo, svobodno misel kaj podreti. Basaglia je podrl zidove klasičnih umobolnic in ni začel v Trstu, kot mnogi mislite, ampak v Gorici. Danes ima ne samo svoj park, ampak ima celo metodo. Od te metode se danes celo aktualna Slovenija v aktualnih družbenih razpravah o duševnem zdravju zgleduje. Mi k temu prispevamo, da v Ljubljano pripeljemo »Accademio della Follia«, smo to storili že letos novembra, gledališko predstavo, da popeljemo film, da bomo drugo leto pomladi popotovali po Sloveniji z Basagliem, Marcom Cavalom, in hkrati popularizirali njegove spise, prevode njegovih spisov. V park Basaglia pridemo pa s kinom. Pridemo z izborom filmov, ki so bodisi posvečeni njemu, bodisi njegovi metodi. In, če kaj, kreacija novega, v našem programu je to, da iz Evrope pripelješ 100 mladih umetnikov, mlajših od 35 let, in jih soočiš z izzivi tukaj. Že danes vemo, da bodo nekateri reagirali na Basaglia, nekateri na Ravnikarja, nekateri na Pasolinija, nekateri bodo svoja dela prinesli s sabo. Zakaj to lahko naredimo? Ker smo dobili kandidaturo za Bienale mladih ustvarjalcev Evrope in Mediterana. In še več. Kar ima Nemčija s Kemnicom in z Bayreuth, podoben Bienale mladih, bodo svoje zmagovalce poslali konec maja, v začetku junija prihodnje leto sem, da jih bo nekaj bivalo v palači Lantieri na goriški strani. Da bodo tam razstavljali svoja dela in ustvarjali. In kot sem včeraj rekel v Gorici, ko bodo pogledali v strop v palači Lantieri, bodo videli Pistoletta gor. In bodo spet našli nekaj, česar morda niso vedeli, da je tukaj v Gorici. Ta »slaid« mi omogoča, da preidem iz ustvarjanja novega v tihotapce. Pa ne zato, ker bi Carolina Lantieri ali pa Tomaž Kavčič kaj tihotapila čez mejo. Ne, ampak eden od naših projektov je večerja kot umetniška izkušnja. Začnete z »brindiziem« v palači Lantieri in končate z večerjo v dvorcu Zemono pri Tomažu Kavčiču. Ampak spet ne samo za to, ker ima Michelinovo zvezdico, ampak ker je tam nekoč, dokler je bilo to domovanje Lantierievih, mladi Carlo Goldoni uprizarjal lutkovne predstave. In bo to vplivalo na meni večerje kot umetniške izkušnje. En primer tihotapstva, prehajanja meje zaradi kulture, zaradi tradicije. Drugi, težji, boleč primer nas o njem uči Mattia Cason, po rodu iz Belluna, danes pa umetniški direktor plesnega ansambla En-Knap v Ljubljani, z briljantno govorico slovenščine, zato, ker ima neverjeten fotografski spomin. Ampak tukaj je pa že letos na težko dostopnih lokacijah Kolovrata, trdnjave Kluže, še marsikje v tej regiji uprizarjal zgodbo o beguncu, sirskem pesniku Mohamedu, ki je del predstave, ki sedaj že nekaj let živi v Sloveniji. A smo lahko bolj aktualni, kot smo s sirskim umetnikom, ki nam v tem trenutku pove svojo izkušnjo, kako je vstopal skozi vrata in s prehajanjem meje, s tihotapljenjem, se lahko ukvarjamo s tradicijo Aleksandrink. Vam ni treba razlagati kdo so bile Aleksandrinke, v Berlinu smo morali to povedati. Lahko se pa ukvarjamo z nevidnimi ženskami, ki jih delamo vidne. To so pa druga generacija iz nekdanje Jugoslavije - Srbkinj, Bosank, Bošnjakinj, Albank, Kosovk, ki so danes na obeh straneh meje te regije vključene v družbo s svojimi življenji, karierami in družinami.

In če se pohecamo, v tem istem okolju, kjer se dnevi islamistične arhitekture srečuje z naravo, se bosta lahko ministrica za kulturo in župan sprehodila tudi z novimi zvoki, ker bodo Dresdenski sinfoniki nam pomagali malo tihotapiti med kulturo in naturo in povedati, ali Šubert bolj paše k bambusom ali pa k drevesom. To je eden naših projektov v parku Rafut. Zadaj vidite Laščakovo vilo, za katero vemo, da so sredstva Ministrstva za kulturo in Naturo 2000 že zagotovljena za obnovo. Torej bo to »legasi«. Nalašč pokažem, kaj smo že dali v muzej. Rdeča zvezda je danes v muzejih. Ampak ne kar v enem muzeju. Je del celega itinerarija, ki nas lahko popelje od Pristave prek Kolodvora do Vrtojbe in do Mirna. In ker smo spet v sodelovanju z Goriškim muzejem opremljali te prostore z novimi tehnologijami, tudi z novimi vsebinami, zato, da bo en popotnik morda v Epicu dobil prvi vtis, se bo potem pustil zaradi enega SPF projekta B-line popeljati po itinerariju na goriški strani in se potem po posameznih muzejih na meji podučiti. Če bo pa želel, recimo kot pravi tihotapec, iti na eno šverc turo, bo pa s tukaj danes prisotno kolegico Eriko iz produkta njihovega projekta Tovarne izkušenj lahko v živo izkusil, kaj je pomenilo nekoč švercati. Vse to so naša lotevanja tihotapcev.

In zadnje v tem poglavju, vedno so se v obe smeri tihotapile tudi ideje. Še celo našemu prijatelju Andreju Bellavite so v uvodu tega zadnjega vodnika po obeh Goricah napisali: »Saj ti si kot ene vrste tihotapec idej in misli.« Ja, mi bomo zaradi tega pripeljali nekatere od vodilnih slovenskih, italijanskih in evropskih književnikov, mislecev in filozofov, skupaj s tujimi, mednarodnimi inštituti, pa tudi z drugimi festivali, da bodo skozi celo leto v Festivalu kompleksnosti opozarjali na to, kar je Slovenija opozorila v Frankfurtu lani. Pobuda je bila dobro sprejeta, da ne smemo stati na površnih tramih, da moramo poglabljati naše branje. In zelo zeleno končujem s tem delom. Dolgujemo svoje zeleno reki Soči, to je evidentno iz vse naše celostne podobe, zato je naš centralni projekt znotraj tega stebra to, kar Marko Peljhan počne že nekaj let, ko sondira, skenira, kartografira dolino reke Soče za to, da iz tega izpelje ven določene taktične okoljske konsekvence, po drugi strani pa zato, da daje material »pro hard data« umetnikom, da na to reagirajo. In na tej svoji poti odkriva različne stvari, od arhitekturnih, kakor so recimo Doblar, ko bomo imeli posebno razstavo, do glasbenih in okoljskih. Ko prihaja po Soči navzdol, ne more mimo Brd, kjer Gregor Božič skrbi za sadovnjak pokojnega očeta, ampak iz tega, iz te skrbi za stare sadne sorte, se rojevajo knjige, se rojevajo filmi, se rojevajo celi projekti.

Končujem prezentacijo z dvema, skoraj bi si upal reči, našima angeloma. Ena je Saša Dobričić, ki ima projekt Zelene točke in gibanje »Punti verdi in movimento«, ampak v resnici je njena arhitekturna veščina bila zelo velikokrat v korist tudi obema županoma, ko je bilo treba na področju, ki ga je direktorica omenila, koordinirati različne arhitekturne manire, različne arhitekturne urade. Ta enotnost podobe zelenega pasu, ki bo obsegala tudi Dragičevo košarkaško igrišče z njegovim italijanskim kolegom, otroško igrišče in Super 8, vse to je del enega večjega konglomerata, ki bo Novogoričanom omogočil lažji dostop do podhoda pod tiri, Goričanom pa zaradi Fabianijevega trizoba, zagotovil stičišče dveh mest. Drugi angel je pa tukaj z nami, Neda Rusjan Bric, ne samo naša umetniška svetovalka, ampak tista, ki ji dolgujemo prijavno knjigo, vodenje kandidature in sedaj tudi otvoritvene slovesnosti.

Tako, da se vam na tem mestu zahvaljujem in pripravim prezentacijo za Nedo, ki vas bo popeljala skozi otvoritveno slovesnost. Najlepša hvala.

**Poročevalka: Neda Rusjan Bric, umetniška svetovalka, režiserka**

Lepo pozdravljeni. Moram reči, da sem skoraj osebno ganjena, da smo v takem krogu, kot smo danes. Zato, ker kar je Stojan povedal, sem decembra 2016 z majhno skupino začela v bistvu to skromno kandidaturo, za katero nismo vedeli, kaj se bo z njo zgodilo. Nekaj mesecev pred tem pa smo se, seveda, s takratnim županom Arčonom dogovorili, skupaj šli k gospodu Romoliju in predlagali, da gremo v slovensko kandidaturo. Seveda zato, ker leto 2025 pripada Evropska prestolnica kulture Sloveniji, ampak da povabimo sosednjo Gorico v to zgodbo in oba župana sta bila absolutno za.

Skratka, decembra 2016 smo začeli preizkušati, kaj sploh lahko ponudimo. Decembra 2020, kot veste, smo prejeli ta naslov. Mislim, da ga nismo pričakovali dolgo časa, potem pa ga enostavno dobili. Sledila so štiri leta priprav, danes smo že v decembru 2024.

In to, da vidimo dva mestna sveta skupaj, je dejansko res nekaj ganljivega. Se opravičujem, tri mestne svete, dve Gorici. Tukaj bo en video, če bo. Še enkrat moram pritisniti. Ok.

**Poročevalka: Neda Rusjan Bric, umetniška svetovalka, režiserka**

Ne morem verjeti. Ok. Žal mi je, video se je zaustavil, ne vem zakaj. Ampak upam, da se vse drugo tudi ne bo. To, kar ste videli v videu, so projekti, ki smo jih že naredili med pripravami za Evropsko prestolnico kulture.

Sedaj vam bom predstavila otvoritev in še tri dogodke, množične dogodke, ki jih bomo imeli v letu 2025. Namreč, razdelili smo leto na štiri dele, recimo tako, po letnih časih, kjer bomo imeli v vsakem letnem času en velik masovni dogodek. Največji od teh dogodkov je seveda sama otvoritev, kar je ponavadi v vsaki Evropski prestolnici kulture tudi najbolj množični dogodek. Poimenovali smo ga »Od postaje do postaje.« Že v prijavni knjigi, kot veste, je imela Gorica še pred nastankom Nove Gorice dve postaji, južno in severno, in pred severno, ki je ostala na jugoslovanski strani takrat, danes slovenski, stoji naš Trg Evrope – Piazza Transalpina, ki je naša stična točka in naš ponos tudi v resnici. Zato smo rekli, da bomo povezali obe mesti, od ene postaje do druge. Začeli bomo navsezgodaj zjutraj z dnevnim delom, in sicer pred – tukaj vidite zemljevid – od južne postaje do severne, seveda s postankom na novogoriškem trgu. Bom šla bolj hitro skozi, ker vse podatke boste dobili tudi zapisane. Skratka, jutro se bo najprej začelo s prebujanjem Gorice, to pomeni, da bomo imeli godbe na pihala, druge slavnostne, povorka bo sestavljena iz raznoraznih društev, mažoretk, klovnov, glasbenikov, zborov in tako naprej. Predvsem smo povabili k sodelovanju lokalna društva, šole, vse, ki bi radi sodelovali, in oni bodo sodelovali čez dan, tako da ne bodo samo gledalci, ampak bodo tudi udeleženi v tej brezmejni povorki. Ta brezmejna povorka se bo ustavila najprej na Travniku, se pravi Piazza della Vittoria, kjer bosta pozdravila gospod Ziberna in gospod Turel vse, ki se bodo ta dan udeležili tega dogodka. Trg bo slavnostno okrašen, celo mesto, obe mesti bosta slavnostno okrašeni, tam bodo tudi stojnice s hrano in tako naprej. Potrudili se bomo, da naredimo eno res lepo vzdušje. Tam bodo tudi kulturni dogodki, nekaj govorov in tako naprej. Potem je čas za kosilo, potem pa se odpravimo naprej. Se odpravimo naprej za to čezmejno povorko, ki bo spet povezala glavni trg v Gorici, Travnik – Piazza della Vittoria z glavnim trgom v Gorici – Bevkovim trgom. Torej, ceste bodo zaprte in povorka se bo preko Erjavčeve ulice in prehoda na Erjavčevi prestavila čez mejo in prišla na slovensko stran. Na Bevkovem trgu bosta oba župana. Tokrat bosta gost in gostitelj gospod Turel, pozdravila vse navzoče. Ob štirih pa se bo začel uradni otvoritveni del na Trgu Evrope. Trg Evrope veste, da bo do takrat obnovljen, dokončan. Gotovo ne bo mogel sprejeti toliko ljudi, kot si jih bo želelo tja priti, ker je seveda prostor manjši. To je približna scenografija, kako bo to izgledalo, in tam bomo gostili naše najvišje, visoke goste iz obeh držav. Zaenkrat vam ne morem še povedati, kdo vse bo prišel, ampak resnično upamo tudi na oba predsednika, na oba ministrska predsednika in tako naprej. Skratka, slavnostni gostje bodo prišli na Trg Evrope, tukaj vidite, da bodo najvišji gostje potovali tudi z vlakom, in sicer s posebnim vlakom, na katerega bodo vstopili na južni postaji, torej na goriški postaji. Ustavili se bodo v Šempetru. Tam jih bo čakala delegacija visokih slovenskih gostov, ki bodo vstopili na isti vlak in ob 16.00, vse to bo televizija prenašala, v bistvu prišla na novogoriški del, se pravi na novogoriško postajo. Skratka, tam se bo zgodil ta slavnostni dogodek z govori, s kulturnim programom, sodelovanjem šol z obeh strani meje in tako naprej. Ta dogodek si bo mogoče ogledati tudi na drugih trgih, na Trgu - Travniku v Gorici, na Bevkovem trgu, zato, da ne bodo ljudje, ki bi si želeli to videti, ostali zunaj, ker tja bo pač šlo omejeno število ljudi. Bomo pa seveda vse vabili na kasnejši umetniški del. Ta umetniški del se bo zgodil tukaj na travniku pred občinsko zgradbo in bo vseboval, kot vidite, ljudje bodo stali na travniku, ki ga bodo prečkali taki podi, po katerih se bodo vrstili nastopajoči. Okoliške zgradbe, tukaj lahko vidite občinsko zgradbo, Slovensko narodno gledališče, ki je centralna stavba tukaj in pa seveda tudi še druge okoliške zgradbe, nebotičnik, vse te zgradbe bodo v resnici oder, na katerem bodo nastopali nastopajoči. Program tega dela, se pravi umetniškega dela, je sestavljen tako, da bomo na začetku videli kje smo, dve Gorici, nastanek dveh Goric, Sočo, kot našo najpomembnejšo rdečo nit, čeprav je turkizna, med obema državama in deželama. Nato sledi del, kjer bomo predstavili največje vrhunce iz programa leta 2025. Skratka, povabili smo umetnike, ki bodo imeli pomembno vlogo v programu naslednjega leta, da skupaj naredimo manjše, kratke točke, ki se bodo zvrstile v teh štiridesetih, petinštiridesetih minutah. Tukaj bodo nastopali, od Aleksander Gadjijev, do MN Dance Company, košarkarsko igrišče, skratka, mnogi, mnogi nastopajoči, preko 500 jih je. Ko se bo to končalo, oziroma se sploh ne bo končalo, bo vse skupaj kar potekalo naprej v tako imenovani after party oziroma brezmejno zabavo. Namreč, tukaj bo DJ, Brina Knaus, ki bo bistvu začela svoj program in ga nadaljevala, hkrati pa bodo gostje povabljeni na Bevkov trg. Ob osmih trideset pa se bo začel program na Trgu Evrope, na Travniku v Gorici, na Bevkovem trgu. Ljudje se bodo lahko razpršili po obeh mestih. Na začetku bo to še koordinirano tako, da tisti, ki si bo želel, bo lahko glavne dogodke videl povsod, ampak kasneje se bo to razdelilo in vsak si bo izbral kam želi iti, in ko se bo vse končalo v poznih, večernih urah, bomo prosili bare, restavracije, klube, da sami organizirajo glasbo, da so odprti do pozno v noč ali zgodaj do jutra, skratka, da se ta zabava nadaljuje do jutra. To je približno program otvoritvenega dne, ki bo, kot veste 8. februarja 2025.

 Naslednji tak sklop dogodkov bo majski, in sicer od prvega do devetega maja. Tukaj imamo Pohod za Evropo, ki smo ga poimenovali tako, zaradi Pohoda prijateljstva, ki se ga verjetno vsi spominjate, če niste premladi. Namreč mi ne radi slišimo, da smo bili mali Berlin, ker v resnici naši dve mesti sta se vedno povezovali. In tako smo v sedemdesetih in osemdesetih letih imeli že Pohod prijateljstva, kjer smo lahko tudi šolarji, celo brez staršev in brez dokumentov, tako rekoč obkrožili peš obe Gorici in jedli tisto slavno »pašto« na trgu, na Travniku in iz tega smo naredili ta Pohod prijateljstva, ki bo tokrat seveda obogaten s številnimi množičnimi dogodki, tudi kulturnimi, umetniškimi in tako naprej. K sodelovanju smo povabili tudi druga obmejna mesta, da priredijo, če želijo v svojih mestih, čezmejnih, podobno, na isti dan podobno prireditev za to, da se od nas na nek način učijo kako povezati mesta v različnih državah. Potem bo ta ves teden posvečen tednu, se pravi Evropi, do 9. maja, ko je Dan Evrope, ko bo 80 let konca druge svetovne vojne, kot jo je omenil Stojan, ki ga bomo mi proslavili s tem odprtjem našega najpomembnejšega, enega najpomembnejših programov in to je Epic.

Naslednji sklop bo jesenski, to bodo, vsi vemo za »Gusti di Frontiera«, sedaj bomo imeli »senza frontiera«, se pravi okusi brez meja, festival gurmanski, ki ga bomo razširili na obe strani meje in seveda na Trg Evrope, obogatili z raznimi koncerti in drugimi umetniškimi dogodki, hkrati pa povabili tudi druge Evropske prestolnice kulture, da se ga udeležijo in s svojimi stojnicami prinesejo tudi od Skandinavije, od polarnega kroga do Japonske in vse mogočih krajev, ki si bodo želeli udeležiti, bodo vabljeni k nam, da predstavijo svoje okuse.

In čez, tako rekoč, eno leto bomo imeli zaključek. V prijavni knjigi smo napisali »Božične luči«. Namreč ideja je, da bi prvič skupaj prižgali luči v Gorici in Novi Gorici. Do sedaj so ti datumi bili vedno malo zamaknjeni, takrat pa bomo prvič prižgali skupaj, dekoracijo, ki jo bo povezovala neke vrste rdeča nit, ki jo bodo pripravili umetniki. Ne bo identična v obeh mestih, vendar pa bo poenotena, hkrati seveda spet bo to petdnevno slavje, ki bo hkrati zaključek Evropske prestolnice kulture, in s tem dogodkom oziroma dogodki bomo lahko rekli, da smo obe mesti skozi leto združili na ta način, da tudi zaključek leta oziroma novoletne praznike slavimo skupaj. Hvala lepa.

Besedo bom predala še Romini iz EZTS, ki vam bo razložila, koliko in kateri so še mnogi spremljevalni dogodki, ki nas čakajo. Hvala lepa.

**Poročevalka: Romina Kocina**

Lepo pozdravljeni. Bom nadaljevala, se opravičujem, v italijanščini, saj mi je nekoliko lažje vse to povedati. Imam zelo dosti informacij. Torej. Ker smo govorili o Trgu Evrope, kjer se bo dejansko vse začelo, je prvo, kar je treba povedati stanje del v teku. Naj vas vse pomirim, da se dela izvajajo in to zelo hitro. Tukaj vidimo nedavne slike, tako da lahko neposredno vidite, kako nam gre. Tlakovanje je skoraj končano. Postavljamo še drogove za luči in črpalke za vodnjake. Zasadili bomo tudi drevesa. Skratka, za otvoritev bo Trg Evrope popolnoma prenovljen, tako da ste lahko v zvezi s tem mirni. Uspelo nam bo. Za tiste, ki vas to zanima, smo postavili tudi spletno kamero, ki neposredno prenaša dela, tako da lahko s platforme EZTS-ja neposredno spremljate prenos v živo. Pa še nekaj, čisto hitra bom, ker smo o tem večkrat govorili. Del projektov, ki so del Evropske prestolnice kulture se financira preko sklada INTERREG. To so tako imenovani projekti, ki se financirajo v okviru čezmejnega sodelovanja, torej vsi projekti z dvema upravičencema, enim slovenskim in enim italijanskim. Trenutno jih imamo 56, v višini 9 milijonov in nekaj evrov. Poleg tega imamo še nekaj preostalih sredstev, ki nam bodo omogočila, da bomo naslednje leto imeli še en razpis. Nismo še tem točno določili, verjetno pa bomo uporabili denar za projekte, ki nam bodo omogočili, da se bomo pripravljali za leto 2026, za čas zapuščine Evropske prestolnice kulture. O tem bomo govorili kasneje. Ob tem naj spomnim, da gre za 56 projektov, ki so razširjeni po velikem območju. To je INTERREG-ov program, zato je dobro, da ponovim, da to niso projekti, omejeni le na Novo Gorico in Gorico, temveč zajemajo celotno programsko območje INTERREG-a, od Benetk do Ljubljane. To je tudi razlog, zakaj imajo mnogi izmed teh projektov upravičence, ki niso lokalni. Pomembno pa je, da vemo, da je cilj tega sklada malih projektov (SPF), zagotoviti vpliv na območju Gorice in Nove Gorice, predvsem na področju kulture. Teme, ki so jih obravnavali ti projekti, segajo čez več področij, ne samo kulture v ožjem smislu, temveč tudi na področje enogastronomije in turizma. Poleg tega so predvideni projekti, kjer bodo izdelane zgodovinske poti, s pomočjo katerih bo mogoče bolje spoznati naš prostor.

To je delo, ki smo ga opravili in ga predstavili včeraj, to je novost. Veliko dela je bilo na tem področju opravljenega. S pomočjo te vaje smo povezali vse skupaj na enoten koledar za leto 2025. Vse dogodke, ki so predvideni, nekatere datume že imamo, smo jih vnesli, za druge lahko rečem, da tu še niso navedeni, ker morda še niso v celoti opredeljeni. So stvari še v izdelavi in označili smo glavne štiri trenutke, to so ti, ki jih je predstavila Neda in vsak zaznamuje določen letni čas. Pripravili smo koledar, ki smo ga razdelili glede na letne čase. S tem lahko podrobneje predstavimo posamezne dejavnosti, ki jih lahko v tem trenutku natančno opišemo.

Če začnemo pri zimi. Nekatere stvari so se pravzaprav že začele. Na koledarju so poleg uradnega programa, ki ga je predstavil Stojan in glavnih točk, ki jih je predstavila Neda, so še vse tiste pobude in dogodki, o katerih smo že slišali govoriti. Med njimi so projekti, ki jih neposredno financira Dežela Furlanija - Julijska krajina, tako imenovani strateški projekti. Nekateri izmed njih so postali del uradnega programa. Poleg tega imamo še male projekte, ki se prav tako financirajo iz razpisa za kulturo Dežele Furlanije - Julijske krajine. Gre za projekte, pri katerih sodelujejo lokalna združenja, društva, pa tudi umetniki iz Slovenije in tujine. Med male projekte sodijo tudi čezmejni projekti, financirani preko sredstev INTERREG. Pomembno je, da imamo tudi pobude, ki so neposredno organizirane s strani naših dveh občin, in sicer Mestne občine Nova Gorica in Občine Gorica. Nenazadnje, da ne pozabimo, so tu še dogodki leta 2025, kot so velike razstave in koncerti Go! 2025 & Friends, ki spadajo tudi na področje promocije s strani Dežele Furlanije - Julijske krajine in se financirajo in vodijo neposredno preko organizacije PromoTurismo. Toliko, da veste, koliko različnih oseb, združenj in organizacij se s tem ukvarja. To ni omejeno le na naše delo, ki je sicer pomembno in je tudi tisto, zaradi česar smo postali Evropska prestolnica kulture. Hkrati je tukaj še to pomembno dogajanje v celotnem, širšem prostoru, tako na italijanski kot na slovenski strani, ki nam dokazuje, kako velik interes obstaja v tem prostoru za EPK. Predstavljajte si, da je vse te dejavnosti potrebno zbrati, jih ustrezno kategorizirati in kako težko je vse to, pa seveda še nimamo popolnega seznama. Tu smo zbrali kakih 100 dogodkov, ki so razdeljeni po posameznih letnih časih. Seveda tu niso vsi, ampak tisti, ki so osredotočeni bolj na Novo Gorico in Gorico. Če nekoliko razširimo perspektivo in gremo izven tega našega kroga, bi lahko temu dodali še vse tisto, kar bo potekalo izven naših dveh mest, bo pa imelo pomemben teritorialni vpliv tudi na nas. Tako, da si lahko z lahkoto predstavljam, da bomo prišli do tistih številk, o katerih je tudi kolegica Mia prej govorila, o 800 do 1000 dogodkov v enem letu, te lahko seveda pričakujemo.

Bom šla na hitro skozi, ker je tega res veliko, tako da si kar poglejmo morda od razstav, kot razstava o Ungarettiju, ki je trenutno aktivna. Odprla se bo kmalu tudi Andy Warhol razstava. Potem so tu Poti po Basaglievi dediščini, dediščini dr. Basaglie, potem je tukaj Messerschmitt. Končno bomo videli tudi, da se bo to udejanjilo. Tu bodo še koncerti, kot na primer jazz koncert, ki mu bo dirigiral Stefano Bollani. Imel bo tudi en koncert v Gorici takoj po otvoritvi, potem pa bo šla zadeva v Trst naprej. Kaj še vse imamo? Imeli bomo posvete, imeli bomo tudi letni dogodek, srečanje vseh evropskih INTERREG-ov. To je pomembno srečanje, na podlagi katerega lahko razumete, da imamo tudi te mednarodne posvete, ki so pomembni in tudi spadajo v naš koncept tega, kaj dogodek vse lahko je. Pri letnem dogodku INTERREG gre za srečanje vseh evropskih programov pod vodstvom Evropske komisije. Prvič bo to organizirano v Novi Gorici in Gorici. Tudi v tem primeru bomo imeli več kot 500 strokovnjakov s tega področja, prisotnih pod vodstvom Evropske komisije pod okriljem najpomembnejših komisarjev.

Če gremo kar na naslednji letni čas, kot vidite, ko se premikamo proti tistim toplejšim letnim časom, je seveda vse več dogajanja. Zakaj? Ker se takrat lahko uporabljajo tudi prizorišča na prostem. Seveda v hladnejšem delu leta se to ne da. Potem spomladi in poleti bo skoncentrirano največje število aktivnosti. Tako, da bomo začeli tudi s prvimi koncerti v naših dveh mestih, s festivali, ki jih morda poznamo. Za leto 2025 pa je predvidena njihova izvedba z dodatno obogatitvijo in nekoliko tudi izdelano, vse v luči čezmejnega sodelovanja. S tem želimo občanom omogočiti, da se premikajo iz enega mesta v drugo in da doživljajo festivale z obeh strani meja, da Slovenci obiskujejo festivale v Italiji in obratno. Imeli bomo tudi ekskurzije, izlete, ki bodo res pomembni. Tako pridemo, do zanimivosti v tem obdobju. Tega sedaj sicer tu ne vidim, Giro d'Italia se bo ustavil pri nas, pri čemer se bo ena od etap zaključila prav tukaj. Saj vam ni treba razlagati, kaj Giro d'Italia je, ampak samo toliko, da razumete, da je kultura tudi šport, in imeli bomo tudi tovrstne pobude. Zagotovo nam bodo omogočile tudi dobro promocijo našega prostora. Nakar bomo šli na naslednjo, tudi pop sezono, pop letni čas, če mi dovolite, saj bomo imeli tudi koncerte na prostem. Zbrali se bodo na trgu pri Rusi hiši v Rožni Dolini. Lani nas je obiskala Patti Smith, letos prihaja Messive Attac, in nato še koncert Thirty Seconds to Mars. To so trenutki, ki so zagotovo pomembni, zagotovo vsaj za določene starostne skupine in ciljno publiko. Imeli bomo tudi nagrado, natečaje s »Sergio Amidei« v Gorici, tudi v sodelovanju z Giffoni Film festival. Tudi kinomatografija je pomembno področje za naši mesti. V Gorici smo že začeli ugotavljati, da je kar nekaj dogajanja tudi z umetniškimi rezidencami, ki so del našega programa. Poleg tega, kot smo povedali, bomo imeli Okuse brez meja, tako da je tudi to pomembna zadeva. To se že promovira, veliko interesa je že, saj gre za festivale in druge zadeve, ki jih res doživljamo, ki jih poznamo, tako da se nam zdijo včasih zadeve samoumevne. Lahko pa vam zagotovimo, da vsakokrat, ko to predstavimo, Evropska komisija, recimo pri zadnjem monitoringu ali srečanju za spremljanje, ostane zelo pozitivno presenečena nad tem. Ti dogodki so za njih edinstveni, enkratni, tako da bo v takem čezmejnem mestu vse skupaj zagotovo izpadlo še bolj edinstveno.

Tako pridemo do jeseni. Vidite, da je aktivnosti tukaj nekoliko manj, pa ne zato, ker bi jih bilo manj, temveč zato, ker datumi proti koncu leta še niso povsem jasni. Zagotovo bodo obogatili tudi to ponudbo. Dnevi Fice, Fice je mednarodni festival kinematografije, prvič se bo to dogajalo v Novi Gorici in Gorici. Tako, da bodo v nekem trenutku tudi ti strokovnjaki s področja kinematografije odšli v Ljubljano na obisk in tudi na kinematografsko srečanje, s čimer bodo vsi ti strokovnjaki lahko ugotavljali, režiserji, scenografi tudi mednarodne slave in bodo spoznali naši mesti ter imeli bodo priložnost zaživeti v naših dveh mestih in dobiti tukaj izkušnjo in dobiti s tem tudi izkušnjo meje.

Toliko na kratko. Naj spomnim, program GO! 2025 & Friends, katerega namen je, da pod tem logotipom zberemo vse tiste dogodke, ki pa so dodatni, izven samega GO! 2025, ki ne potekajo v naših dveh mestih, so pa pomembni dogodki in nam pomagajo pri promociji našega programa in naših dveh mest ter celotnega našega prostora. Tako da so pretežno, kot se tukaj lahko vidi iz teh plakatov, res bolj pop dogodki. Gre za koncerte, njihove ciljne skupine so drugačne, to so mednarodni umetniki in promocija je prav tako mednarodna. Za vse informacije, to vedno govorim, so in bodo razpoložljive na uradni platformi GO!2025.eu. Pomagajte nam jo promovirati in promovirajte jo tudi vi sami. No, in sproti, ko bodo novosti, jih bomo objavljali. To je nekako vse. S tem se vam zahvaljujem in sem zaključila.

**Samo Turel, župan:**

Najlepša hvala vsem za to izčrpno predstavitev.

Kot ste videli, je program, tako uradni kot tudi spremljevalni, res bogat, in prepričan sem, da nas čaka eno čudovito leto 2025.

Sedaj pa na demokratičen način odpiram razpravo. Če bi želel kdo od navzočih svetnic oziroma svetnikov kaj vprašati, dodati, povedati, karkoli. Izvolite.

**Andrea Tomasella:**

Dober večer vsem. Andrea Tomasella je moje ime. Zelo kratek bom. Sem občinski svetnik v Gorici. Želim tudi sam spregovoriti na tem dogodku. Zelo sem ganjen ob tem dogajanju. Hvala za gostoljubje Mestni občini Nova Gorica. Poslušal sem tudi besede našega, goriškega župana, ki je izrazil željo, da bi nekega dne lahko tudi skupaj glasovali na skupnem občinskem svetu vseh treh občin. Soglašam s to njegovo željo in prepričan sem, da to, kar tu gradimo, predstavlja pomemben element, ki nam bo omogočil, da dosežemo ta res pomemben rezultat in cilj. Zato izkoristim to priložnost, da čisto na kratko spregovorim. Želim se zahvaliti vsem trem županom, ki so dali pobudo za ta dogodek. Mislim, da gre za dogodek na visoki ravni, ta skupni občinski svet. Vesel sem, da sem lahko tu. Hvala tudi vsem strokovnjakom, ki to delo izvajate odlično. To delo je zahtevno. Tudi kot občinski svetniki bomo lahko prispevali k temu, da bomo to priložnost kar najbolje izkoristili. Hvala lepa.

**Poročevalka: Neda Rusjan Bric, umetniška svetovalka, režiserka**

Vsakič je treba to prižgati, ja. Glede na to, da smo že dvakrat omenili, da bi radi skupaj glasovali, imamo že predlog, zakar bi vas radi prosili, da glasujete. V prijavni knjigi smo napisali, da bomo pripravili skupni kulturni načrt oziroma strategijo obeh mest, in obljubili Evropi, da bomo to naredili. Takrat boste morali oboji glasovati za isto stvar. Dobili boste predlog in boste glasovali. Tako da brez skrbi, prihaja tudi to.

**Franco Zotti:**

Dober večer vsem. Sem Franco Zotti. Sem občinski svetnik in se že več kot dvajset let ukvarjam s politiko. V življenju sem bil vedno sanjač in še vedno sanjam. Bil sem fizični delavec, šestkrat sem se udeležil dirke Paris Dakar v Afriki. V puščavi se dirka, zelo drago je to. Že takrat je to stalo milijone takratnih lir. No, sem sem prišel, prvič ste me namreč povabili v zvezi s tem projektom. To je lep projekt. Veliko dima, pa tudi veliko ognja, morda pa malo ognja. Veste, ko bo konec tega leta, bo treba videti kaj bo ostalo. Zgraditi bi morali nekakšen Eifflov stolp. Imam veliko idej, ampak žal moj prijatelj, moj nekdanji prijatelj Rudi, nikoli ni poslušal opozicije. Mi smo namreč iz vrst opozicije. Žal smo izgubili volitve, in kdor izgubi, potem vedno dobi po glavi. Ampak, dragi župan Turel, ti si morda mlajši, pa imaš več domišljije. A si predstavljaš, v avto portu, v tem terminalu, tam že obstaja gokart pista, in da bi tam imeli skupno, edino na svetu gokart pisto, kjer se voziš po obeh državah? A si predstavljate? Celo šejki bi prišli dirkat k nam. Zamislili smo si že to. Vi pa imate to stezo, mi je še nimamo. To bi morali narediti. To moramo narediti, nekaj kar bi ostalo. A si predstavljate? Govorim o mojem sinu, pred par dnevi je razbil avto. Koliko 18-, 19-letnih mladih umre, ker ne znajo voziti avta. Tam bi bilo treba imeti šolo varne vožnje na svetovni ravni, poklicati svetovne prvake. To so tiste stvari, ki bodo lahko za vedno ostale in bodo zagotavljale delovna mesta. Župan, razumete to? Rudi me nikoli ni hotel poslušati. Tudi pri drugih stvareh. Ampak glejte, vsak dobi, kar si zasluži. Kakorkoli pa, lepo je eno leto jesti, piti in se zabavati, ker imaš denar. Ampak ko je denarja konec, ko se ta izčrpa… Mi imamo tudi probleme z zaposlitvami, izgubili smo tovarne, marsikaj. Šport je edina zadeva, ki povezuje prebivalce. Ko greš na neko tekmo na svetovni ravni, tako kot jaz, ki sem šel v Afriko. Govoril sem z Afričani, Američani, Angleži in tam se govori o težavah sveta in podobnem. Tako, da, dragi župani, pozivam vas, da začnete organizirati športne dogodke, ampak res na visoki ravni. Zaključil pa bom z mislijo, da bi lahko imeli tudi igre brez meja.

**Samo Turel, župan:**

Hvala lepa, Mauricio.

**Giulia Rold:**

Dober večer vsem. Giulia Rold je moje ime. Sem občinska svetnica iz vrst opozicije v Gorici. Manjšina, in če si manjšinski svetnik v Gorici, je to nekako drugače kot v drugih občinah. Če reče kdo, da si iz manjšine, ja, ampak ne tista manjšina manjšina. Delam v pokrajini Videm, in ko tam omenim, da sem iz manjšine, se to zdi nekaj samoumevnega. A ko to povem zunaj naše dežele ali celo izven naše občine, se ljudje začnejo zanimati in sprašujejo: »A potem govoriš slovensko, če si iz manjšine?« Takrat mi je nerodno priznati: »Ne, pravzaprav ne.« Imam sanje, da naslednjič pridem na tak dogodek in ne bom več potrebovala teh slušalk. Ko pogledam na drugo, slovensko stran, vidim, da nihče od vas na slovenski strani nima slušalk. Moje sanje niso gokart pista, morda imam večje sanje. Moje sanje bi bile, da bi imeli eno samo občino in da bi lahko tudi glasovali skupaj. Govorim o jezikih, žal ne govorim slovensko, morda govorim druge, bolj preproste jezike. Ampak, ko se moraš pogovarjati, je še kako pomembno, da znaš govoriti isti jezik ali da si vsaj pasivni govorec, da vsaj razumeš, kaj ti drugi govori. Vem, da je zapleteno organizirati takšne pobude, dogodke, ampak sama želim, da bi lahko začeli delati skupaj in da bi imeli mednarodno šolo. To pomeni, da prideš v to šolo in se vse predmete poučuje v dveh jezikih. Naučiš se italijanščine kot tujega jezika, pa tudi slovenščine kot tujega jezika, temveč se učiš zgodovine, geografije v slovenščini, imaš matematiko v italijanščini in potem si lahko res dvojezičen in seveda tudi bogatejši človek, kar se kulture tiče v vseh pogledih.

Program, ki ste ga opisali, je zelo zanimiv in mislim, da bo omogočil, da bomo res skupaj uživali v teh dogodkih, tudi tistih standardnih, kar se mi zdi zelo pomembno. Pogosto se sprašujem, ali bi lahko šla gledat kakšno predstavo v Slovenijo ali v kino v Slovenijo, potem se pa spomnim: "Aja, kaj pa, ko jezika ne govorim." Čeprav je cilj ravno ta, da se tega jezika naučim. Pogosto pa niti ne vemo, kaj se dogaja, in čeprav smo si veliko bolj blizu kot druga mesta v Gorici. Pogosto gremo v Videm ali Trst, v soboto popoldan greš na sprehod ali tako malo naokoli. Imamo pa Slovenijo bliže, pa ne vemo kaj vse pravzaprav Nova Gorica in okolica ponuja. Pogosto imamo to oviro, ta zid med seboj. »Go Borderless«, »Gremo brezmejno«, dajmo res poskrbeti, da meja pade, in to ne le fizične meje, saj mreže res ni več, ampak meje v glavah še obstajajo. Potem so tukaj včasih tudi določeni dvomi, zato bom vprašala, ker vidim, da so danes tu ljudje, ki nam lahko odgovorijo na ta vprašanja. Videla sem, da je napovedanih veliko koncertov, pa sem hotela vprašati, ali bo tudi na letališču Amedeo (letališče v Gorici) kakšen koncert organiziran. Saj ne vem, kako konkretno so bile zadeve načrtovane, ali gre samo za sanje, podobne tistim o Eifflovem stolpu in pisti za gokart. Zdi se mi, da so te ideje kratkoročno pravzaprav precej neverjetne, zato pa sprašujem, ali bodo tam kakšne predstave ali koncerti. To je moj edini dvom.

Za zaključek bi se rada zahvalila Mestni občini Nova Gorica za organizacijo tega srečanja. Rekli ste, da so svetniki aktivno sodelovali, kar me veseli. Rada bi isto trdila tudi za naš občinski svet, seveda ni enostavno vseh pritegniti k sodelovanju.

Veliko bolj kompleksno je seveda zbrati toliko ljudi za mizo in se o tem pogovarjati, ampak do konca tega dogodka dajmo skušati pogosteje organizirati takšna srečanja, da se tudi bolje spoznamo, morda po posameznih temah ali po specifičnih znanjih in kompetencah. Poleg tega dajmo obnoviti te skupne občinske svete, saj so po mojem mnenju osnova za bodoče sodelovanje, ki ga moramo v prihodnje znati razviti. Hvala.

**Maurizio Negro:**

Dober večer vsem. Maurizio Negro je moje ime. Mislim, da me vsi skoraj poznate. Sem odbornik iz Gorice, zlasti pa sem Goričan in sem od nekdaj živel tu ob meji, in sicer v Brdih. V Goriških Brdih, kjer sem živel s starši in z nonoti. To je pomembna priložnost za to mesto. Od nekdaj gledam na vse skupaj kot na eno mesto, čeprav je meja to že leta 1946 razdelila. Imamo ta privilegij, da smo sedaj Evropska prestolnica kulture, obe Gorici. Zaradi hudih, težkih zgodb iz začetka prejšnjega stoletja, ampak zahvaljujoč tem hudim zgodbam iz začetka prejšnjega stoletja je tudi 900-letna zgodovina Gorice oziroma tega področja lahko pomembna priložnost, da skupaj nadaljujemo na tej poti. In v tem je zmaga. Ta borderless, brezmejno, to so moje sanje, da bi imeli mesto brez meja, brez meja v glavah, in prepričan sem, da bo do tega prišlo. Samo poglejte, kako danes tukaj delamo, vsi smo med seboj prijatelji, vedno tesnejše je to prijateljstvo. Te sanje pa so bistvenega pomena. Nikoli nisem imel meja, ker tudi sicer sem iz kulturnih razlogov ves čas potoval po svetu, in to je nekaj, kar ti pomaga. To je avtocesta, ki te pelje do sklepanja prijateljstev po celem svetu.

Prepričan sem, da ob izteku leta 2025, pa tudi 2026, ki bo predstavljalo nadaljevanje Evropske prestolnice kulture, bomo lahko rekli, da bomo zmagali največjo vojno vseh časov za Gorico in Novo Gorico, in sicer, da bomo znali biti v tem okviru povezani skupaj tako državljansko gledano, kot tudi sicer ekonomsko povezani preko turizma in v celotni ponudbi, ko bo iz tega izšla. Recimo kuhinja, vina in tako naprej. To so stvari, ki jih lahko ponudimo. Veliko uspeha pri delu vsem, ki na tem delate, delamo, in prepričan sem, da bo zadeva odlično izpeljana. Vedno moramo gledati, da je kozarec najmanj na pol poln, če ne že povsem poln, ne pa prazen. Hvala toliko zaenkrat.

**Samo Turel, župan:**

Svetnica Maja Pangos, potem pa še svetnik Fišer.

**Maja Krump Pangos, svetnic Gibanja svobode Občine Šempeter – Vrtojba:**

Pozdravljeni. Lep pozdrav vsem. Hvala za povabilo tudi svetnikom Občine Šempeter – Vrtojba. Sem Maja Krump Pangos, svetnica Gibanja Svoboda v Šempetru.

Želela bi se navezati na ostale, ki so že govorili. Veseli smo, da se bo vse to začelo, in komaj čakamo ta 8. februar. Žalosti pa nas, da v naši občini nimamo takega sodelovanja v tem projektu, kot smo si ga v Gibanju Svoboda želeli. To je bilo tudi zato, ker ni bilo toliko posluha. Imeli smo ideje, imeli smo projekte, na katere bi se občina lahko prijavila, vendar smo žal naleteli na gluha ušesa. Ne vem, ali se bo ta zadeva lahko v prihodnosti kdaj sploh ponovila, ker je to zgodovinski dogodek. Upamo, da bomo takrat imeli morebiti poslušnejšega župana ali županjo z bolj inovativnimi idejami. Pa še zaključila bi s tem, da mi imamo smetišče na mejnem prehodu, nimamo pa kakšnih drugih dogodkov, ki bi jih lahko imeli. Hvala lepa.

**Samo Turel, župan:**

Hvala. Svetnik Feri.

**Aleksander Feri:**

Lep pozdrav vsem trem županom, kolegom svetnikom treh občin Nova Gorica, Šempeter – Vrtojba in Gorica. Sem Aleksander Feri. Sem po rodu Slovenec, zamejski Slovenec, živim v Italiji, zrasel sem v Gorici in sem občinski svetnik v Gorici.

Lepo so povedali kolegi, ki so spregovorili pred mano. Jaz bi samo poudaril, kako je za nas, zamejske Slovence, EPK zelo pomemben dogodek in kako nam sega globoko v osebna čustva. Vsi vemo, kako se je razvijala zgodovina po letu 1945, vsi vemo in poznamo trenja, ki so bila. Za nas je to, kar se sedaj dogaja, to sodelovanje in to približevanje ena vrsta osebnega odrešenja. Nekaj, kar je bilo nekoč razdeljeno, se sedaj nekako druži. Ogromno dela vidim, da je bilo opravljenega, zato se zahvaljujem vsem, ki so spregovorili in ki trdno delajo na projektu EPK. Povedal bi pa, da poleg vseh dogodkov, ki so zares pestri, in zahtevnosti, ki jo potrebuje organiziranost teh dogodkov, bi poudaril eno zelo pomembno stvar, ki se bo dogodila, in sicer ta, ko se bodo prižgale luči na goriško-novogoriški oder, bo cela Evropa oziroma cel svet prepoznal in ugotovil našo politično in civilno zrelost. To mislim, da bo ena največjih vrednot, ki bo ta velik dogodek prepustil bodočnosti najinih mest. Najlepša hvala.

**Samo Turel, župan:**

Hvala lepa. Svetnik Fišer.

**Svetnik Gabrijel Fišer:**

Hvala lepa za besedo. Dober večer vsem. Kar dosti ste že povedali vsi pred mano, zato bom poskusil, da ne bom ponavljal vsega. Pridružujem se čestitkam za ta ambiciozen in, kot kaže, tudi dobro, kvalitetno in bogato pripravljen projekt, poln zanimivih dogodkov, ki bodo zagotovo pritegnili ljudi, tudi turiste od drugod, v naše kraje, kar je vsekakor zelo pozitivno.

Imam pa vseeno ob tem eno misel. Z velikim veseljem pričakujem to Evropsko prestolnico kulture, dogodke in sploh skupno dihanje obeh mest, kako se bo to vse skupaj odvijalo. Moja glavna vodilna misel, s katero bi vas rad pospremil je ta, da se bo prava Evropska prestolnica kulture začela šele po tem, ko bo v bistvu zastor nad letom 2025 padel. To pomeni, da si predvsem želim, da bomo s temi dogodki zgradili neke skupne temelje, na katerih se bo dejansko potem začela neka skupna prihodnost obeh mest. Ne bi ponavljal, kar smo že slišali, ampak te ideje o skupnem odločanju o nekih projektih prihodnosti, skupnem šolstvu, mogoče kreaciji neke čezmejne avtonomne cone, ki bi mogoče sčasoma zrahljala neko rigidno birokracijo, ter navsezadnje, da v bistvu ljudje začutijo, da je potrebno dihati skupaj. In v bistvu, če bomo to dosegli, je potem to dejansko prava zmaga za Evropsko prestolnico kulture. Ne želim si, da bi bilo, kot sem lansko leto zasledil na nekem srečanju v Opatiji in vemo, da je bila Reka pred leti, mislim da 2020 Evropska prestolnica kulture, danes pa na to opozarja le še kakšen zbledel napis, ki ga komaj še kdo opazi.

Zato si želim, da je ta EPK samo nek temelj oziroma povod, da se začne neka dejanska skupna pot obeh mest. In mislim, da bo še kar nekaj korakov k temu potrebno. Nadejam pa se, da bodo uspešni. Hvala.

**Samo Turel, župan:**

Hvala lepa.

**Edvard Fon:**

Hvala za besedo. Dober večer. Spoštovani vsi. Sem Fon Edvard, svetnik občine Šempeter – Vrtojba.

Kulturni dogodek, kulturno leto, ki je pred nami, je kultura. Ni politika. Ampak vseeno bi v tem prihajajočem letu nudil solidarnost vsem, ki si prizadevajo priti v Evropo, ki se borijo na evropskih mejah, in jim s tem nekako izrazil solidarnost in pomoč.

Zavedati se moramo, da če ne bi bili v tej skupni domovini, ki jo imamo, ta dogodek, ki nas čaka, ne bi bil tako samoumeven, kot je danes. Rad bi s tem dal svojo solidarnost, nudil pomoč ljudem, ki nimajo tega, kar imamo mi. Hvala.

**Samo Turel, župan:**

Hvala lepa. Tam zadaj sem videl še eno roko.

**Eleonora Sartori:**

Dober večer vsem. Eleonora Sartori je moje ime, in tudi sama sem občinska svetnica v Gorici, in sicer iz vrst opozicije. Giulia je spregovorila pred menoj in mi »ukradla« temo, ki je tudi meni zelo pri srcu, in to je jezik.

Kot slišite, pač govorim italijansko, ker slovensko ne znam. Zdi se mi, da je to velika omejitev. Skušam pa jo preseči vsaj tako, da se slovenščine učijo moji otroci, ki ne razumejo, zakaj jaz ne govorim slovensko, kot tudi ne razumejo, da meja obstaja. Oni je nikoli niso zaznali. Pa vendar jim skušam zagotoviti, da se slovenščine naučijo in tudi razumejo, da je nekoč meja bila. S tem se želim navezati na to, kar sem pravzaprav želela povedati, oziroma kar sem slišala danes. Gre za rezultate res ogromnega obsega dela, ki ga opravljate, kar zelo spoštujem, vendar pri tem ne smemo nikoli pozabiti, kaj nas je do tega pripeljalo, kaj nas je privedlo do Evropske prestolnice kulture. To je zgodovina, zagotovo polna tragedij, prepletena s tragedijami, pri katerih pa so državljanke in državljani od nekdaj bili glavni junaki, ki so hitrejši, boljši, odzivnejši kot inštitucije. To je torej poklon predvsem državljanom in državljankam v tem prostoru, ta prestolnica. Ne smemo pa pozabiti kaj predstavljamo mi in kaj predstavlja Evropska prestolnica kulture. Zato skušamo doživljati, živeti to leto in naslednja leta res na nivoju besed in simbolov, o katerih sem danes veliko slišala. Hvala.

**Marco Rossi:**

Hvala. Dober večer. Naj se zahvalim predvsem županom vseh treh občin za to vabilo. Rudi ve, da v teh letih veliko drugih svetnikov, ne samo jaz, v Gorici sprašuje, je spraševalo, naj se ponovi skupni občinski svet, tisti, ki je bil leta 2017. Sedaj je to že sedem let od prvega. Ob tem se želim zahvaliti celotni ekipi Zavoda GO! 2025 in EZTS-ja. Na srečo delam na kulturi, tako da marsikaterega izmed projektov, ki ste ga predstavili že poznam. Mislim pa, da je pomembno, da zagotovimo, da jih vsi spoznamo in smo tako lahko vsi ambasadorji te Evropske prestolnice kulture. Naj se vrnem k temi, o kateri je, mislim da svetnik Fišer prej govoril, če se prav spomnim imena, in sicer pravi, da je pomembno, da vsi trije občinski sveti občin na območju EZTS-ja, da je torej nujno, da se zagotovi, da se bomo številni čezmejni politiki bolj pogosto dobivali. Moj prijatelj Tomaž je tukaj, s katerim, to so Socialni demokrati na eni strani, pri nas Demokratska stranka, se kar redno dobivamo. Moram reči, da je ideja, da bi, če se da tudi na ravni občinskih odborov, mislim, da jih imate tudi v Mestni občini Nova Gorica, če bi se lahko po odborih morda dobivali, vsakih šest mesecev. Tako bi se ustvarila možnost stalnega soočanja na konkretne teme in ustvarjanje politik, ki bodo tudi v podporo vam, županom. Čeprav vemo, da pravno gledano to ni povsem enostavno, tudi v Gorici smo se včasih vprašali, kako naj formalno damo vrednost tehnično pravno tem čezmejnim srečanjem oziroma svetom. To je tema, s katero bi se morali odgovorni pri vseh pristojnih službah treh občin ukvarjati, ampak sam pa upam, da tako kot ste, smo vsi skupaj nocoj bili mnenja, da upamo, da bi obstajala tudi formalna priložnost za vsaj enkrat na šest mesecev ali pa vsaj enkrat na leto, ne pa vsakih sedem let, da se tako dobimo in imamo skupen program, skupne teme, ki jih potem obravnavamo. Na takšni podlagi bi lahko, tako kot smo rekli, poleg tega, da smo skupno mesto, postali tudi skupno mesto na inštitucionalni ravni. Hvala lepa.

**Rozi Tucci:**

Dober večer. Rozi Tucci je moje ime. Tudi jaz sem občinska svetnica v občinskem svetu v Gorici. Tudi sama vam želim izreči zahvalo. Zelo zadovoljna sem s tem srečanjem. Mi, svetniki, smo večkrat zaprosili, da do tega pride v zadnjih letih, no in končno je do tega prišlo. Menim, da je današnje srečanje že zgodovinski dogodek, tako kot bo zgodovinska tudi Evropska prestolnica kulture. Naj se pridružim čestitkam za vse opravljeno delo in tudi sama bom spregovorila o temi, ki je zame zelo pomembna. Poleg tega, da sem občinska svetnica, sem tudi učiteljica na Liceju v Gorici. Dan se po jutru pozna, pravijo, zato menim, da je tema dvojezičnosti, ki ste jo nocoj že večkrat izpostavili, zelo pomembna. Menim, da najpomembnejša zapuščina Evropske prestolnice kulture bi utegnilo biti ravno to. Prav tako menim, da je zelo pomembno, da že takoj pritegnemo k sodelovanju tudi naše mlade. V Gorici je veliko šol vseh stopenj in vrst, tudi šole s slovenskim učnim jezikom, ki imajo vse več stikov s šolami iz Slovenije in tudi z italijanskimi šolami. Glede samih izobraževalnih programov se vse več pogovarjamo o skupnih projektih. Zato bi morali začeti razmišljati ne le o uvedbi poučevanje obeh jezikov na obeh straneh meje, pravzaprav nekdanje meje, meje, ki je ne bi smelo biti, temveč tudi o raznih aktivnostih sodelovanja pri vzgoji na posameznih šolah v Novi Gorici, Šempetru in Gorici. Skratka sodelovanje s šolami, ki sodelujejo pri Evropski prestolnici kulture, je nujno pomembno.

Pomembni so veliki, pa tudi mali dogodki. Vemo, da je za otvoritev EPK predviden projekt, kjer bodo sodelovale tudi vse šole, kar je zelo pohvalno. A mislim, da se to sodelovanje ne sme izčrpati zgolj v letu 2025, temveč naj bo začetek določene poti, ki jo bomo nadaljevali v prihodnjih letih. Morda pa bo prihodnja Evropska prestolnica kulture takšna, da bo lahko tisti, ki bo takrat na tem mestu in bo govoril izza tega odra, to storil brez pomoči tolmačev in slušalk. Še enkrat hvala za vabilo.

**Samo Turel, župan:**

Želi še kdo besedo. Svetnik Horvat.

**Svetnik Tomaž Horvat:**

Spoštovani visoki gostje, spoštovani župani. Vesel sem, da smo se danes v takem številu zbrali tukaj v Novi Gorici, kajti v veliko čast mi je, ker sem tudi sam večkrat predlagal, da se dobimo v taki sestavi, na takem srečanju, da se je danes to zgodilo. Najprej se zahvaljujem vam trem, da ste ustregli našim pobudam.

 Sam bi rekel, da je pred nami en veličasten dogodek, zato bi se zahvalil tako Zavodu GO! 2025 kot tudi vsem ustvarjalcev in tudi EZTS-ju, kajti opravljeno je ogromno dela. Verjamem, da bodo vsi projekti fantastično izpeljani in da bomo na GO! 2025 ponosni. Tisto, na kar bi rad opozoril je to, da moramo GO! 2025 vzgajati in potem v srcu nositi tudi v letu 2026, kajti za mene je leto 2026 bolj pomembno kot 2025, kajti leta 2026 bomo videli kakšni so rezultati tega našega čezmejnega kulturnega sodelovanja. Kot opažam zadnje čase, imamo v naših glavah še zmeraj meje, imamo določene bariere. Ampak upam, da bo ta ključen projekt pripeljal do tega, da bomo te bariere podrli, da se bomo dejansko znali odprto pogovarjati, da bomo strpna in enotna družba, predvsem pa strpno in enotno mesto, kar si tudi prebivalci tega mesta Nove Gorice, Gorice in tudi Šempetra želimo in konec koncev tudi zaslužimo.

Zgodovina v teh krajih je bila kruta. Našim prednamcem oziroma tistim, ki so se borili, da danes živimo v svobodnem svetu, smo dolžni to, da se med seboj spoštujemo, vsak s svojo zgodovino, vsak s svojimi koreninami, vendar vedno v spoštljivem dialogu in prijateljstvu med seboj. Sam moram reči, da odkar zasedam funkcijo podžupana, sodelujem veliko z gospodom županom Ziberno, z Mauricijem in ostalimi z občine Gorica. Moram reči, fantastični ljudje. Konec koncev, v tem času, lahko rečem, smo postali tudi prijatelji tako kot z Marcom Rossijem, s katerim že 10 let delava v politični sveri in se poznava, vendar nikoli trdo politično ali pa v škodo ljudem, ampak vedno za to, da skupaj in dobro ždimo na tem našem teritoriju. In to si želim, da se bo dogajalo tudi naprej. Verjamem, da z voljo in energijo, ki jo imamo vsi danes tukaj, se bo to dogajalo. Zato predlagam, da se tudi naprej dobivamo, dvakrat ali trikrat letno, programsko ali ne programsko, da izmenjujemo svoje izkušnje in znanja ter si povemo to, kar nam teži, in razčiščujemo zadeve, katere kakšenkrat tudi niso prijetne. Prav je, da si med prijatelji povemo in iščemo rešitve za to, da gremo iz te sobane ven še večji prijatelji in še večji zavezniki. Naš teritorij to potrebuje. Verjamem, da če stopimo skupaj, znamo in zmoremo dvigniti našo zgodbo na še višji nivo.

Tako, da srečno leto 2025, še bolj srečno pa leto 2026, leto prijateljstva in medsebojnega druženja tudi po Evropski prestolnici kulture. Hvala lepa.

**Marija Lipovšek:**

Dober dan. Sem Marija Lipovšek in prihajam iz Občine Šempeter – Vrtojba.

Pridružujem se pohvalnim besedam vseh govornikov pred mano. Obenem pa bi opozorila, poudarila to, da bo uspešen dogodek samo, če ga bodo ljudje začutili kot svojega. Zato mislim, da je pravzaprav prav in dolžnost tudi vsakega izmed nas tukaj, da včasih spodbudimo koga, ki mogoče rabi kakšno manjšo spodbudo, da se udeleži dogodka, da pripomoremo in populariziramo ta dogodek med svojimi bližnjimi in soobčani. Hvala.

**Samo Turel, župan:**

Karmen me je prehitela zadnjo sekundo.

**Karmen Gerbec:**

Najprej bi vas vse lepo pozdravila, tako svetnike iz Gorice kot svetnike iz Nove Gorice in seveda kolege svetnike iz Občine Šempeter – Vrtojba. Sem Karmen Gerbec in sem svetnica v Občini Šempeter – Vrtojba.

Ko vas tako gledam tukaj, sem malce prej prečekirala in ugotovila, da sem verjetno jaz tista, ki je v Novi Gorici preživela največ časa. Čeprav sem zadnja leta v Šempetru. Namreč, jaz sem se preselila v Novo Gorico pred 61 leti. Ne računajte zdaj, koliko sem stara. Tako da jaz pozdravljam, seveda iz vsega srca to Evropsko prestolnico kulture, ki sem jo, moram reči, spremljala že od začetka njenega nastajanja, vendar z enega drugega zornega kota. Poslušala sem sejo Mestnega sveta Mestne občine Nova Gorica in sem se na ta način dobro seznanila z njo. Vem, kaj sta naredili gospa Neda Bric in kaj Vesna Humar v času, ko je bil covid. Tako da sem takrat tudi pričakovala, da bo naša občina bolj aktivno sodelovala v tej zgodbi, vendar se žal tokrat verjetno ni izšlo po naših željah. Bi si pa za bodoče, za leto 2026 želela to, kar si želim že od vedno, in to je, da bi ta bazen, ta povezava občine Šempeter – Vrtojba – Nova Gorica in Gorica, ki je dejansko en bazen, zaživel skupaj. Tako s prometno ureditvijo, se pravi z javnim prevozom, kulturo, ekološko, se pravi zeleno. Mislim, da bo kultura verjetno res najprej tista, ki nas bo združila, ker nas že sedaj združuje, saj veste. Vse te prireditve na tej in na oni strani meje, se jih vsi radi udeležujemo.

Tako, da bom samo še enkrat pozdravila in zaželela srečno temu projektu ter srečno tudi nadaljevanju projekta Evropske prestolnice kulture 2025. Hvala.

**Samo Turel, župan:**

Hvala lepa. Ker drugih rok ne vidim, si dovolim narediti še kratek zaključek.

Najprej bi se rad zahvalil vsem občinskim uslužbencem vseh treh občin oziroma, najbolj vpeti so bili občinski uslužbenci Mestne občine Nova Gorica in Občine Gorica, za ves trud, ki so ga vložili v pripravo in vse, kar je bilo potrebno v zvezi z Evropsko prestolnico kulture. Hkrati bi se rad zahvalil vsem na zavodu EPK GO! 2025 in na Evropskem združenju za teritorialno sodelovanje za vse delo, ki so ga vložili za to, da bomo, jaz sem prepričan, v letu 2025 res pod žarometi, ne samo celotne Evrope, temveč pravzaprav celega sveta.

Naj morebiti naredim pol koraka nazaj in spomnim na to, kaj smo vse tri občine pravzaprav že dosegle. Oziroma drugače bom začel. Mnogi, tudi jaz osebno, smo si predstavljali, sem si predstavljal ali pa sem imel ta občutek, da bo to sodelovanje s strani navadnih ljudi, društev, združenj, posameznikov z obeh strani meje zaživelo oziroma da ga bomo pripeljali šele z Evropsko prestolnico kulture. Potem pa, ko sem videl, kakšni projekti so bili prijavljeni na Sklad malih projektov oziroma kako se je kulturna srenja združila pod okrilje Evropske prestolnice kulture, sem pravzaprav ugotovil, da ta sodelovanja vsakdanjih ljudi imajo že zelo dolgo tradicijo. Trideset, štirideset let že društva sodelujejo na razno raznih področjih in pravzaprav je Evropska prestolnica kulture samo en dodaten dokaz, kako je to naše skupno brezmejno, čezmejno območje povezano.

Naj spomnim, da smo takrat tudi z ustanovitvijo Evropskega združenja za teritorialno sodelovanje pravzaprav na tem območju orali ledino v evropskem merilu. Še vedno nas prihajajo obiskovati v Novo Gorico in v Gorico mesta ter kraji, ki si želijo iti po naši poti, ki si želijo ustanoviti podobna Evropska združenja za teritorialno sodelovanje in prihajajo k nam po nasvet, po navodila, kako naj se tega vprašanja lotijo. Nenazadnje najbrž ni napačno spomniti, da sta bila v vodstvu Evropskega združenja za teritorialno sodelovanje takrat, ko je bilo ustanovljeno tudi žal pokojni Franko Fratini in kot podpredsednik naš predsednik vlade Robert Golob.

Torej, sem prepričan, da mnogo tega, kar smo danes slišali tudi v razpravi, ta želja po dodatnem, poglobljenem sodelovanju, tudi na političnem nivoju, se na nek način že udejanja in je na nas samo, da jo še bolj izkoristimo prav skozi Evropsko združenje za teritorialno sodelovanje, skozi njegove odbore in skozi njegove komisije. Tam imamo možnost na različnih področjih začeti načrtovati ali pa udejanjati skupne interese oziroma tisto, kar to čezmejno območje pravzaprav združuje.

In nenazadnje je dokaz, da znamo in da ljudje ta teritorij čutijo kot enega, tudi to, da smo pravzaprav prvi, ki smo uspeli Evropsko komisijo prepričati, da je naziv Evropske prestolnice kulture podelila dvema mestoma v dveh različnih državah. Torej, uspeli smo jih prepričati, da se zavedamo svojih pomanjkljivosti in svojih hib ter da znamo skozi tak projekt, kot je Evropska prestolnica kulture, načrtovati neko svetlo prihodnost.

Kaj si jaz želim od Evropske prestolnice kulture? Zame bi pravzaprav največji Eifflov stolp bil dosežek, da to mejo končno izbrišemo tudi iz naših glav. Če bomo to dosegli, bo po moje od tam naprej vse bistveno lažje.

Sedaj pa pravzaprav apel vsem nam, za vse nas se pravo delo začne šele leta 2026, ko bomo načrtovali, kako s skupnimi projekti ohraniti tempo in dediščino, ki nam jo bo prinesla Evropska prestolnica kulture.

Sedaj pa, če dovolite, bi pa jaz predlagal, da simbolno vseeno vsi skupaj glasujemo o naslednjem sklepu, in sicer predlagam, da sprejmemo sklep:

**Sprejme se Sklep o seznanitvi s programom Evropske prestolnice kulture 2025 Nova Gorica – Gorica.** Kdo je za? A je kdo proti?

**Ugotavljam, da je sklep v predlagani obliki soglasno sprejet s strani vseh treh občinskih svetov.**

Sedaj mi pa, čisto za konec, dovolite, da to priložnost izkoristim, glede na to, da smo v takem času, da vsem zaželim ene zelo lepe božično-novoletne praznike ter obilo sreče, zdravja in uspeha v letu 2025, predvsem pa eno čudovito Evropsko prestolnico kulture.

 S tem to skupno sejo uradno zaključujem. Da bi se pa pobliže spoznali in se še malo podružili, vse toplo vabim, da se ustavite v preddverju, kjer smo pripravili manjšo pogostitev. Hvala lepa.

Predlagam še eno skupinsko fotografijo.

Seja je bila zaključena ob 18.30.

 Miran Ljucovič Samo Turel

vodja Službe za MS in KS ŽUPAN

OVERITELJA ZAPISNIKA:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Damjana Pavlica Andrej Pelicon